Regeringen og DF har torsdag aften offentliggjort en aftale, der indebærer, at Den Fynske Motorvej udbygges med et tredje spor.

Samtidig sænkes prisen for at køre over Storebæltsbroen med 25 procent.

I aftalen står der, at parterne vil styrke infrastrukturen og mobiliteten i Danmark, og det betyder blandt andet, at den vestfynske motorvej skal udbygges til tre spor hurtigst muligt.

Takstnedsættelserne på Storebæltsbroen vil begynde i 2018 og være fuldt indfaset, når motorvejen er fuldt udbygget til tre spor.

Hvornår det sker, vil blive fastlagt, når regeringen kommer med et oplæg til konkrete modeller for de to projekter.

Det fynske folketingsmedlem Erling Bonnesen (V) er ikke overraskende begejstret for aftalen.

- Det er en fantastisk god dag for Fyn, siger han.